
	Τιμητική εκδήλωση

για τον ποιητή και μουσικό

Στέφανο Ζυμπουλάκη
στο Σπίτι της Κύπρου

Την Τρίτη 24 Απριλίου 2018 πραγματοποιήθηκε στο Σπίτι της Κύπρου, τιμητική εκδήλωση για τον ποιητή και μουσικό Στέφανο Ζυμπουλάκη. 

Η Μορφωτικός Σύμβουλος κ. Μαρία Παναγίδου καλωσόρισε τους παρευρισκόμενους και έκανε μια σύντομη αναφορά στο έργο του Στέφανου Ζυμπουλάκη.

Χαιρετισμό απέστειλαν ο Δήμαρχος Αμμοχώστου κ. Αλέξης Γαλανός και ο Δήμαρχος Λάρνακας κ. Ανδρέας Βύρας.

Στην πνευματική ανωτερότητα, το πολυσύνθετο ταλέντο και την προσφορά στα πνευματικά δρώμενα του Στέφανου Ζυμπουλάκη αναφέρθηκε ο κ. Γαλανός και ευχήθηκε «να συνεχίσει την πνευματική του πορεία για το καλό της Κύπρου».
«Ο Στέφανος Ζυμπουλάκης, για χρόνια τώρα μας κάνει να νιώθουμε περήφανοι. Μας προσφέρει τη δουλειά του απλόχερα χωρίς ανταλλάγματα. Εμείς παραμένουμε και είμαστε απλοί θεατές και θαυμαστές του έργου του» υπογράμμισε ο κ. Βύρας στον χαιρετισμό του.
Στη συνέχεια ο φιλόλογος, συγγραφέας Δρ Κώστας Κατσώνης μίλησε για το ποιητικό έργο του τιμώμενου. «Διαβάζοντας τα ποιήματα του Ζυμπουλάκη διαπιστώνει κανείς ότι ο ποιητής έχει βαθιά ευαισθησία και έντονη λυρική διάθεση, ενώ παράλληλα φιλοσοφεί, προβληματίζεται, στηλιτεύει το άδικο, οραματίζεται έναν καλύτερο κόσμο» παρατήρησε ο κ. Κατσώνης παρουσιάζοντας με αναλυτικό τρόπο και τις εννέα ποιητικές συλλογές του δημιουργού. «Πρόκειται για μια ποίηση νεοτερική, με κυρίαρχο θεματικό επίκεντρο την αγωνία και τον  πόνο του τόπου και των ανθρώπων» επεσήμανε ο ομιλητής ολοκληρώνοντας την αναφορά του στην ποιητική διαδρομή του Στέφανου Ζυμπουλάκη. 
Ποιήματα διάβασε η φιλόλογος Αναστασία Χατζηλόη-Κατσώνη.

Σύντομη παρέμβαση έκανε ο γιατρός κ. Μιχάλης Παιδονόμος. «Η ποίησή σου, ο κάθε στίχος, η κάθε μουσική σου νότα, το κάθε βλέμμα σου σαν έκφραση ανθρωπιάς είναι πραγματικά μια κλίμακα ανόδου» είπε ο κ. Παιδονόμος απευθυνόμενος στον Στέφανο Ζυμπουλάκη που όπως είπε υπήρξε ένας από τους πνευματικούς του δασκάλους  από την  νεανική του ηλικία όταν ζούσε στην Αμμόχωστο.
Στην αντιφώνησή του ο ποιητής και μουσικός, την οποία διάβασε ο κ. Κατσώνης, απηύθυνε θερμές ευχαριστίες στο Σπίτι της Κύπρου και σε όλους τους συντελεστές της εκδήλωσης γράφοντας: «Η Λάρνακα και η Αμμόχωστος, η μια με την πορτοκαλιά κι η άλλη με τη φοινικιά είναι αδελφοποιημένες στον νου και την ψυχή μου. Ο ανθός της πορτοκαλιάς ανθίζει και αναστυλώνει τη γνώση και τον πολιτισμό. Κι η φοινικιά ανθίζει από την άλλη, ανανεώνει, αναδεικνύει και ενδυναμώνει την παράδοση και την πνευματική ζωή».
Η εκδήλωση ολοκληρώθηκε με μουσική. Ποίηση του Στέφανου Ζυμπουλάκη  μελοποιημένη από τον μουσικό Βασίλη Χατζηλούκα ερμήνευσε ο Κώστας Χατζηχριστοδούλου.

